A Bizottság 1805/77/EGK rendelete
(1977. augusztus 4.)
a marha- és borjúhúságazat tekintetében az intervenciós hivatalok által felvásárolt termékek raktározásáról és szállításáról szóló 1055/77/EGK rendelet különös alkalmazási szabályainak megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel az intervenciós hivatalok által felvásárolt termékek raktározásáról és szállításáról szóló, 1977. május 17-i 1055/77/EGK tanácsi rendeletre [1] és különösen annak 4. cikke (6) bekezdésére,
mivel az 1977. július 28-i 1722/77/EGK bizottsági rendelet [2] megállapította a közös szabályokat az 1055/77/EGK rendelet alkalmazására az intervenciós hivatalok által felvásárolt termékek raktározására és szállítására vonatkozóan; mivel az 1055/77/EGK rendelet alkalmazására különös szabályokat kell elfogadni a marha- és borjúhúságazat tekintetében;
mivel az 1055/77/EGK rendelet 3. cikkének (2) bekezdése megállapítja, hogy azon termékeket, amelyek az intervenciós hivatal azon tagállam területén kívül birtokol, amelynek a fennhatósága alá az tartozik, és amelyeket nem visznek vissza az adott tagállamba, a raktározás helyén meghatározott vagy meghatározandó áron és feltételekkel kell értékesíteni; mivel abban az esetben, ha a raktározás helye egy másik tagállam területén található, az előre rögzített áron történő értékesítés esetében az eladási ár kiszámításánál, illetve az ajánlat útján történő értékesítés esetén a minimálár rögzítésénél figyelembe kell venni minden pénzügyi vagy csatlakozási kompenzációs összeget, amelyet egy azonos terméknek a szóban forgó tagállamok közötti kereskedelmével kapcsolatban vetettek ki vagy juttattak;
mivel amennyiben a raktározás helye a Közösségen kívül található, figyelembe kell venni minden juttatott visszatérítést;
mivel el kell vetni a legutóbb az 1470/77/EGK rendelettel [3] módosított, a mezőgazdasági termékekre vonatkozó behozatali és kiviteli engedélyek, továbbá az előzetes rögzítési igazolások rendszerének alkalmazásával kapcsolatos közös részletes szabályok megállapításáról szóló, 1975. január 17-i 193/75/EGK bizottsági rendelet [4] 9. cikke (3) bekezdésének egyes rendelkezéseit;
mivel annak a rendelkezésnek a szempontjából, amely annak bizonyítását írja elő, hogy a harmadik országokban raktározott termékeket szabad forgalomba bocsátották, a legutóbb az 1633/77/EGK rendelettel [5] módosított, a mezőgazdasági termékekre vonatkozó export-visszatérítések alkalmazásáravonatkozó részletes szabályok megállapításáról szóló, 1975. január 17-i 192/75/EGK bizottsági rendelet [6] 11. cikkének rendelkezéseit kell alkalmazni;
mivel az ügyvitel leegyszerűsítése céljából rendelkezést kell hozni arról, hogy az intervenciós hivatal által birtokolt és annak a tagállamnak a területén kívül raktározott termék értékesítési árát, amelynek a fennhatósága alá az intervenciós hivatal tartozik, az adott tagállam pénznemében fizessék ki;
mivel tekintettel a harmonizációra, minden terméknek, amelyet azon tagállam területén kívül raktároznak, amelynek a fennhatósága alá a terméket birtokló intervenciós hivatal tartozik, e rendelet rendelkezéseinek hatálya alá kell tartoznia;
mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
(1) Ha az intervenciós hivatal által birtokolt és a hivatal feletti fennhatóságot gyakorló tagállamtól eltérő tagállam területén raktározott marhahústermékeket előre rögzített áron értékesítik, e termékek eladási ára megegyezik azon tagállam azonos termékének eladási árával, amelynek a fennhatósága alá a hivatal tartozik, levonva vagy hozzáadva minden olyan pénzügyi vagy csatlakozási kompenzációs összeget, amelyet az adott tagállam és azon tagállam közötti kereskedelemben alkalmaznak, amelynek területén a terméket raktározzák.
(2) Az (1) bekezdésben említett pénzügyi és csatlakozási kompenzációs összegek kiszámítására alkalmazott árfolyam az adásvételi szerződés megkötése napján alkalmazandó árfolyam.
2. cikk
(1) Ha az intervenciós hivatal által birtokolt és valamely harmadik országban raktározott termékeket előre rögzített áron értékesítik, az eladási ár megegyezik azon tagállam azonos terméke értékesítési árával, amelynek a fennhatósága alá a hivatal tartozik, levonva a legalacsonyabb visszatérítést, továbbá levonva vagy hozzáadva minden olyan pénzügyi vagy csatlakozási kompenzációs összeget, amely abban az esetben lenne alkalmazandó, ha az azonos terméket harmadik országba vinnék ki.
(2) Az (1) bekezdésben említett legalacsonyabb visszatérítés és a pénzügyi és csatlakozási kompenzációs összegek kiszámítására alkalmazott árfolyam az értékesítési szerződés megkötése napján alkalmazandó árfolyam.
Mindazonáltal, ha a szerződés megkötésének napján a vevő bemutatja a visszatérítés előzetes rögzítését tartalmazó igazolást, a legalacsonyabb visszatérítés kiszámításához alkalmazott ráta az előzetes rögzítés napján alkalmazandó ráta.
Az előző albekezdés alkalmazása esetén az értékesítési szerződés megkötésének napja úgy tekintendő, mint a kiviteli vámalakiságok elvégzésének napja.
A 193/75/EGK rendelet 9. cikkének (3) bekezdése ellenére az intervenciós hivatal tölti ki és hitelesíti az igazolást.
(3) Ha a vásárló az adásvételi szerződés megkötésének napjától számított hat hónapon belül igazolást szolgáltat arról, hogy a vásárolt termékeket abban a harmadik országban, ahol raktározták, vagy egy másik harmadik országban szabad forgalomba bocsátották, a termékek szabad forgalomba bocsátásának országában alkalmazandó visszatérítés összege és a legalacsonyabb visszatérítés összege közti különbséget le kell vonni az (1) bekezdésnek megfelelően meghatározott eladási árból.
Az előző albekezdésben említett igazolást a 192/75/EGK rendelet 11. cikkével összhangban kell benyújtani.
3. cikk
Ha az intervenciós hivatal által birtokolt és a hivatal feletti fennhatóságot gyakorló tagállamtól eltérő egy vagy több tagállam területén, vagy valamely harmadik országban raktározott marhahústermékeket pályázat útján értékesítik, a 805/68/EGK rendelet 27. cikkében megállapított eljárásnak megfelelően minden egyes tagállamra és harmadik országra, ahol a termékeket raktározzák, és minden egyes termékre vonatkozóan rögzíteni kell egy legalacsonyabb eladási árat.
4. cikk
Az e rendelet hatálya alá tartozó termékek eladási árát annak a tagállamnak a pénznemében kell kiegyenlíteni, amelynek a fennhatósága alá a termékeket birtokló hivatal tartozik.
5. cikk
E rendelet alkalmazásában az a nap, amelyen az intervenciós hivatal elfogadja a szerződésre vonatkozó kérelmet, úgy tekintendő, mint az értékesítési szerződés megkötésének napja.
6. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet annak a tagállamnak a területén kívül raktározott termékekre kell alkalmazni, amelynek a fennhatósága alá a termékeket birtokló hivatal tartozik, tekintet nélkül a raktározás megkezdésének dátumára.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1977. augusztus 4-én.